**דברי תורה לשבת "מקץ"**

**אנו נמצאים בימי החנוכה, ימים של ניסים ואור גדול, ימים נשגבים ומסוגלים לישועות גדולות ביותר. כאשר מתבוננים במזמור של חנוכה, "מזמור שיר חנכת הבית לדוד" ומסתכלים במילים "ארוממך ה' כי דליתני" אנו נתקלים בשאלה ברורה, הרי אם ה' יתברך הפך את דוד לדל, מדוע זה נקרא מזמור? והינה אפשר לבאר שתי תשובות לשאלה שבעצם הופכות לתשובה אחת. תשובה ראשונה, בשביל דוד המלך הכל מאת ה', דוד חי באמונה גדולה בה' ולכן הכל בשבילו זה תודה לה' ולכן זה נקרא מזמור, שהרי דוד רוצה לומר תודות ותשבחות לאל. תשובה שניה שאפשר להגיד, הרי ידוע שעשיו ציווה על אליפז להרוג את יעקב, ויעקב היה רבו של אליפז. מצד אחד יש לאליפז מצוות כיבוד אב ואם, אך מצד שני הוא לא מעוניין להרוג את רבו ודודו יעקב. ומה הציע לו יעקב אבינו? אמר לו שיקח לו את הרכוש וכאשר הוא ישאר חסר כל, הוא ייחשב לעני. ועני חשוב כמת. והינה לא עבר על דברי אביו ונחשב שיעקב חסר כול והוא כביכול מת. והינה על פי זה אפשר לתרץ את השאלה שלנו, אומר דוד המלך "ארוממך ה' כי דליתני" כלומר תודה לך ה' שהפכת אותי לדל ואביון. ומדוע כך אומר דוד ? כי דוד ידע, אם ה' הפך אותו לעני זה במקום להרוג אותו, כי עני חשוב כמת. צריכים אנו ללמוד מוסר גדול מזה, לפעמים על האדם נגזרת גזירה חס ושלום, אך הקב"ה לא חפץ במות האדם, "כי לא המתים יהללו יה". לכן, כדי להשאיר את האדם בחיים הופך הקב"ה את אותו אדם לעני, ועני חשוב כמת, ובזה מתקיימת הגזירה של הקב"ה. ולכן, צריך לשבח ולהודות לה' גם על עצם הצרה עצמה, כי אומנם אתה חושב שזאת צרה, אך זאת בעצם הישועה עצמה.**

**בפרשת שבוע יוסף אומר לפרעה שעתידות לבוא שבע שנים של שובע גדול, ומיד לאחריהן, שבע שנים של רעב, עד כדי שישכחו את השובע הגדול שהיה במצרים. יוסף מציע לפרעה לקחת איש נבון חכם, שיצבור אוכל, ויכין את העם לקראת שבע שנות הרעב. וכך אמר יוסף לפרעה "ועתה ירא פרעה איש נבון וחכם וישיתהו על ארץ מצרים". ושואל הבן איש חי קושיה חזקה, הרי כולם יודעים שחכמה היא אוסף ידיעות במוחו של האדם. ואילו ה"בינה" היא "הבנת דבר חכמה חדש מתוך דבר החכמה שכבר היה ידוע קודם" או במילים אחרות בינה - "להבין דבר מתוך דבר". והרי ידוע שחכמה קודמת לבינה. כי בינה זה להבין דבר מתוך החכמה שלך. וכן אנו אומרים בתפילה: "וחננו מאיתך חכמה בינה ודעת". אנו מקדימים גם את החכמה לבינה בתפילה ואם כן מדוע יוסף מקדים את הבינה לחכמה ? התשובה היא שאף על פי שהחכמה קודמת לבינה, כל זה שייך דווקא בחכמה שמוכרת בעולם ועל כך נוספת לאדם הנבון חכמה על החכמה הידועה. אך בדבר שלא היה בעולם והתחדש כעת, (חכמה חדשה) ואין עליו שום ידיעה וניסיון קודם, במקרה כזה צריך למצוא קודם כל אדם שעיקרו "נבון", וכשרונו ותכונתו לחקור, למצוא ולחדש, ורק לאחר מכן צריך שיהיה גם חכם ובקי בסדרי עולם כדי להשתמש נכון בכוח החידוש שבו. כלומר יוסף רמז לפרעה, שאולי חכמים יש הרבה אך בשביל זה צריך להיות קודם כל נבון ואז אם אתה נבון אז בכל מקרה אתה תמצא חכמה.**

**"ויען יוסף את פרעה לאמר,בלעדי אלוקים יענה את שלום פרעה"**

**לאחר ששהה יוסף הצדיק כל כך הרבה שנים בבית הסוהר של מצרים, אחרי כל מה שעבר עליו בבית פוטיפר, מריצים אותו מבית הסוהר, רוחצים אותו ומספרים אותו, מחליפים לו בגדים והוא עומד מול פרעה מלך מצרים. והינה פרעה אומר לו אני שמעתי עליך שאתה יודע לפתור חלומות, ויוסף הצדיק הרי צריך מיד לנצל את ההזדמנות כדי שפרעה יוציא אותו מהכלא ולהגיד "וודאי אני יודע ומבין היטב בחכמה זאת". ובכך ישבח את עצמו ואת בית אביו, אולי בזכות זה ירחם עליו פרעה ויחון אותו לצאת לחופשי. אבל יוסף הצדיק לא עושה כך, הוא אינו שוכח את חינוכו מבית אביו, ומיד הוא עונה בפשטות לפרעה, "בלעדי", אין זאת חכמתי! אלא הכל מאת ה' יתברך. אני עצמי אין בי חכמה כלל בעניין זה של פתרון חלומות, הכל מאת ה' – "אלוקים יענה את שלום פרעה". יוסף הצדיק זכה על ידי החינוך שקיבל מבית אביו, לקדש שם שמים בארץ מצרים, ודוקא בזכות הענווה שלו זכה לגדולה ומצא חן בעיני מלך מצרים, שמיד הסיר טבעתו מעל ידו ויתנה ביד יוסף, ונתן לו את כל מלכות מצרים. וזה לא מספיק ! לא נחה דעתו עד שקרא לו "צפנת פענח", וכמו שתירגם האונקלוס, "מי שכל הסודות גלויים לו". ומאיפה זכה יוסף לכל זה? הכל היה לו מכוח החינוך שקיבל מאביו יעקב אבינו עליו השלום – כוחה של ענווה. וכמו שנאמר במסכת עירובין דף יג' עמוד ב' "כל המשפיל עצמו הקדוש ברוך הוא מגביהו" כלומר השפיל עצמו יוסף ואמר לפרעה החכמה לא ממני , זה הכל ה'. החשיב עצמו יוסף לכלום, ומיד מה עשה ה' ? הגביה את יוסף מבירא עמיקתא לאיגרא רמה לשיא המדרגה. ומידה זו של ענווה למדנו גם מחג החנוכה שעמד יוחנן הכהן הגדול, אדם יחיד ואומר לה', "אני ודאי אין בי כוח לנצח את כל מאות ואלפי חיילי ניקנור אשר מחוץ לעזרה, אבל אתה ה', הכל בידך, בידך להושיע בין רב למעט." אדם שעומד בפני ה' בתפילה מעומק הלב בביטחון ב-ה' שרק הוא יכול להושיע אותו אז בוודאי שה' ישמע לתפילתו.**

**כל דבר בעולם יש לו את הזמן שלו, כל דבר בעולם מתרחש רק מתי שה' רוצה, בשניה אחת הכל נהפך וגם כנגד כל הסיכויים הדבר מתרחש וכל זה רק אם זה רצון ה'. והינה רואים כאשר הגיע זמנו של יוסף לצאת מבית האסורים, כתוב "ויריצהו מן הבור" ולא כתוב "ויעלוהו מן הבור", לומר לך שהגיע זמנו של אדם להיגאל מריצים אותו מהר בלי שום התעכבות, כי ה' לא נותן צער מיותר.**

**והינה, לא סתם יוסף הצדיק עולה לגדולה סמוך לחנוכה הרי ידוע שיוסף הוא צד הקדושה והוא כנגד היוונים שהם צד הטומאה. ויוסף 156 בגימטריה כנגד "מלך יון" גם כן 156 להראות לך שליוסף יש כוח עצום מול היוונים שניסו להשמיד את תורתנו הקדושה. כי יוסף שהוא מצד הקדושה עומד כנגד מלך יוון שהוא מצד הטומאה.**

**כל דבר שהאדם עושה במסירות נפש יש שכר לדורות האחרים. יוסף מסר את עצמו, עשה מסירות נפש גדולה, לא חטא עם אשת פוטיפר, שהיתה בין הנשים היפות בעולם, הוא עמד בניסיון ונס מפני העבירה ולכן זכו בני ישראל "הים ראה וינוס" מפני נס? מפני שיוסף נס מן העבירה מידה כנגד מידה. וכך זכו עם ישראל להיגאל בזכות מסירות נפשו של יוסף הצדיק. ועוד רמז לדבר, הדעת זקנים מפרש שיוסף קרא לבנו אפרים על שם פעמיים אפר. אפר של אברהם ואפר של יצחק. אברהם היה יכול להיות אפר בכבשן האש, ויצחק בעקידה, ובגלל זה נקראו כל ישראל על שם אפרים כמו שכתוב "הבן יקיר לי אפרים" מפני שכלל ישראל מקורם ממסירות נפש של אבותינו הקדושים.**

**בספר אדרת אליהו של הבן איש חי הקדוש כתוב שמלכות יוון היתה בעוון מכירת יוסף. והינה גזרו היוונים 3 גזירות על היהודים רצו לבטל את השבת, את החודש, ואת המילה. וכנגד זה "ויאסוף אותם אל משמר שלושת ימים" שלושה ימים כנגד שלוש גזרות. ולאחר מכן אמר להם "זאת עשו וחיו" זאת – ז'=7 כנגד שבת. א'- כנגד ראש חודש. ת' – מלשון "תם" – (מתי שהתינוק עושה ברית מילה, על ידי מילה נעשה התינוק תם ונשלם). ולכן אמר יוסף "זאת עשו וחיו" אם תשמרו על "זאת" אף אחד לא יוכל להכניע אותכם. כמה חשובות המצוות של ישראל ובפרט שבת קודש עליה נאמר "כי היא מקור הברכה".**

**והינה אם מסתכלים על התנהגותו של יוסף הצדיק רואים דבר תמוהה ביותר. יוסף הצדיק מבקש שיחביאו את הגביע אצל בנימין. והרי בנימין לא היה איתם במכירה, אז מדוע יוסף רוצה דווקא שהגביע יהיה אצלו? ומדוע דווקא גביע? וידוע שליוסף היתה מטרה ברורה לכפר לאחים על מכירתו אז שהיה מבייש מישהו אחר עם הגביע. ומדוע דווקא בנימין שבכלל לא היה במכירת יוסף? אז רואים יסוד גדול במעשה יוסף. בנימין אומנם לא היה במכירה אך בסוף הוא ידע שהם מכרו את יוסף ופחד לספר לאביו. יוסף רצה שהעוון הזה שאביו יעקב הצטער 22 שנה ובנימין לא מספר לו הוא רצה שהעוון הזה של בנימין יכופר. והראייה לדבר, גביע = 85. רמז ל "פה" שגם 85. רמז יוסף לבנימין יכולת להשתמש בפה ולספר לאבא על המכירה. יכולת למנוע צער ענק מאבא. לכן עשה זאת יוסף מכוונה טובה לכפר לבנימין על שלא סיפר ליעקב.**

**ונשאל שתי קושיות נוספת לדברים אלה, מדוע כאשר יהודה בא ליוסף אומר לו : "ה' מצא את עוון עבדך" והרי השליחים ששלח יוסף מצאו את הגביע. אז מדוע יהודה משתמש בשם ה' ואומר שה' מצא את הגביע? זאת שאלה ראשונה. שאלה נוספת אין מציאה אלא לשון דבר שאבד. והרי הגביע לא אבד. הוא הוטמן והוחבא אצל בנימין הוא לא באמת אבד. את התשובות לשאלות אלה מביא החיד"א ועונה כך : ידוע שיהודה היה חזק והיה יכול לעשות בכוחו כל אשר חפץ. ברגע שכולם ראו את הגביע אצל בנימין חשש יהודה שיעשו משהו לבנימין. אמר להם יהודה הראו לי את הגביע. לקח יהודה את הגביע וזרק אותו הרחק בכוחו העצום. אמר להם יהודה "עכשיו אין לכם הוכחות שהגביע אצלנו." הגביע הלך לאיבוד מכוחו של יהודה לא מצאו אותו. מה עשה ה' ? שלח מלאך שהטמין את הגביע אצל בנימין. לכן נאמר לשון מציאה כיוון שהגביע באמת אבד. וזה גם עונה לנו על השאלה מדוע יהודה אמר ליוסף "ה' מצא עוון עבדך" כיוון שבאמת ה' שלח מלאך שמצא את הגביע.**

**ואם נסתכל היטב, מדוע האחים קינאו ביוסף מתי שאביהם נתן לו את כותנת הפסים? והרי היה עליהם לקנא עוד קודם לכן כאשר יעקב פחד מעשיו וסידר את בני השפחות ראשונים אחרי זה את לאה ובניה ובסוף בסוף יוסף עם רחל... ומדוע לא קינאו אז? וניתן לתרץ שהאחים ידעו שיעקב אוהב את רחל אהבה עצומה. אמרו לעצמם אם הוא אוהב את רחל אז גם וודאי הוא אוהב את בנימין ויוסף בגללה. ולכן אין להם מה לעשות עם זה ולקנא. אך מתי שיעקב מכין רק ליוסף כותנת פסים האחים שמים לב שמשהו מוזר. הרי בנימין גם בנה של רחל. ומדוע לא עושה כותנת פסים גם לבנימין? ראו האחים שמשהו אחר מיוחד ביוסף שיעקב אוהב אותו מכולם וכאן החלו לקנא..**

**"הנמצא כזה איש אשר רוח אלוקים בו". רש"י מפרש "אם נלך ונבקשנו הנמצא כמוהו?" כלומר מה חידש לנו רש"י ? אז אפשר לבאר זאת על פי הגמרא בירושלמי יבמות, מעשה בחכם לוי בר סיסי אשר נשלח על ידי רבי יהודה הנשיא להיות רב בקהילה מסוימת, ושהגיע למקום נשאל שאלות ולא ידע מה לענות. מיד שלחו אותו חזרה לרבי יהודה הנשיא. שאל אותו רבי, מדוע לא ענית להם על השאלות? אמר לו חכם לוי , אכן אני יודע את התשובות וענה לרבי יהודה עליהם. שאל אותו רבי יהודה ומה ההבדל בין פה לשם? ששם אתה לא יודע את התשובות? ענה לו חכם לוי "מפני שגבה ליבי ושכחתי תלמודי" כלומר מהגאווה שהיתה לו נשכחה התורה ("אין אני והוא יכולים לדור בכפיפה אחת"- גמרא בסוטה) . עכשיו מובן לנו הדברים על יוסף הצדיק שהיה צנוע ובעל ענווה גדולה. גם שהוא במעמד כה גבוה אומר לפרעה ולכולם שרק לה' שייכת החכמה והפתרונות של החלומות הם רק מה'.**

**באותם ימים בתקופה שהיה הבבא סאלי הקדוש מבקר בצפת, היה בית הכנסת של האר"י הקדוש סגור במנעולים ולא פתחו אותו. ומדוע? כי היה מקובל וידוע שמי שנכנס לבית הכנסת של האר"י הקדוש לא היה זוכה לצאת ממנו חי. ולכן כולם פחדו ונעלו את בית הכנסת. והינה הגיע הבבא סאלי לצפת, ורצה להיכנס לבית הכנסת של האר"י הקדוש אך ראה שהבית כנסת נעול. שאל את אנשי המקום לפשר הדבר והסבירו לו שמי שנכנס לבית הכנסת של האר"י הקדוש לא יוצא חי. השמש של הרב הלך לחפש מישהו עם מפתח לבית הכנסת והבבא סאלי בנתיים הלך למקווה לטבול. כאשר הגיע השמש של הבבא סאלי לאיש עם המפתח אמר לו האיש "מה פתאום, זאת סכנת נפשות, למסור את המפתח לאדם שרוצה להיכנס פירושו לגזור עליו גזר דין מוות". אמר הזקן הישיש בעל המפתחות. לבסוף ללא ברירה השתכנע הזקן למסור את המפתחות והזהיר בפעם האחרונה שלא מומלץ להיכנס לשם, כי בטוח שלא יצא משם אף אחד חי. והינה השמש של הרב הביא לבבא סאלי את המפתחות לבית הכנסת. פניו של הבבא סאלי היו כמלאך ה' צבאות, פניו היו זוהרות, הוא הורה לשמשו לאחוז בכתפו, והוא סובב את המפתח, פתח את הדלת ושניהם נכנסו פנימה. ברגע שהבבא סאלי נכנס פנימה, התמלא בית הכנסת באור קורן ומוזר. הבבא סאלי ניגש לארון הקודש, הוציא את ספר התורה וקרא ממנו כמה פסוקים. בנתיים כל אנשי צפת שמעו על האיש המוזר שסיכן את נפשו ופתח את בית הכנסת של הארי הקדוש. כולם רצו מהר לראות מיהו האיש שהעז להיכנס לבית הכנסת של הארי, שכן כל התקופה הזאת מי שנכנס לבית הכנסת לא היה יוצא חי. לתדהמת כולם, יצא הבבא סאלי הקדוש, מבית הכנסת, יחד עם שמשו, ומאז העריצו את הבבא סאלי וכיבדו אותו מאוד וראו בו איש קדוש עליון.**

**ונסיים במעשה בגמרא בשני יהודים קדושים מאשקלון, שהיו להם שכנים גוים, אמרו הגוים "מתי שהם ילכו לירושלים ניכנס ונגנוב להם רכוש. וכך תכננו, ובאמת אותם יהודים הלכו לירושלים והגוים באו לגנוב אבל ה' תכנן אחרת. ה' זימן מלאכים בדמות אותם שני יהודים והגויים לא הבינו כיצד הם לא הלכו לירושלים (כי חשבו שזה הם). וכך קרה במשך כל הזמן, עד שבאמת חזרו אותם יהודים מירושלים והביאו מתנות לגוים האלה וכך אמרו להם שהביאו להם מתנות מירושלים עיר הקודש. והגוים לא הבינו, כיצד היו בירושלים? והרי ראו אותם במו עיניהם, אז הבינו הגוים שה' יתברך האלוקים הוא הגן והציל על אותם יהודים שעסקו במצווה, וכל העוסק במצווה לא ניזוק. כן ה' יתברך יגן עלינו ויזכה אותנו לישועה והצלחה ובריאות אמן כן יהי רצון, ונזכה לגאולה השלמה אמן ואמן...**